Forsetafrú Bandaríkjanna , Melania Trump , gagnrýndi opinberlega lagaprófessor sem notaði nafn 13 ára sonar þeirra hjóna til að gera grein fyrir máli sínu fyrir dómsmálanefnd fulltrúadeildar Bandaríkjaþings í gær . Pamela Karlan , prófessor á sviði stjórnskipunarréttar , nefndi Barron Trump , son Donald og Melania Trump , sem dæmi um hvernig stjórnarskráin virki gagnvart aðli og völdum forseta . Hún segir að stjórnarskráin leggi bann við aðli svo á meðan forsetinn getur nefnt son sinn Barron getur hann ekki gert hann að baróni . Þegar hún lét ummælin falla var hlegið í herberginu en Melania Trump kom því á framfæri að henni væri ekki skemmt . Barn á rétt á einkalífi og á að halda fyrir utan stjórnmálin , skrifaði hún á Twitter . Pamela Karlan þú ættir að skammast þín , segir Melania Trump meðal annars og vísar til þess að Karlan hafi beitt barni til að koma skoðunum sínum á framfæri . Trump birti færslu eiginkonu sinnar á Twitter en fylgjendur hans eru 67 milljónir talsins . Á sama tíma og deilurnar stigmögnuðust á samfélagsmiðlum baðst Karlan afsökunar . „ Ég vil biðja afsökunar á því sem ég sagði um son forsetans , “ sagði hún fyrir nefndinni . Þetta hafi verið rangt af henni . Karlan bætti síðan við að forsetinn myndi sjá sóma sinn í að biðja afsökunar á svo mörgum hlutum sem hann hefði gert .